Informácia

	Dňa 2. júla 1993 predložili splnomocnení zástupcovia Slovenskej republiky a Maďarskej republiky tajomníkovi Medzinárodného súdneho dvora v Haagu (ďalej MSD) Osobitnú dohodu, ktorou predložili spor vo veci Sústavy vodných diel Gabčíkovo-Nagymaros (ďalej SVD G-N) na rozhodnutie MSD.

	V článku 4 Osobitnej dohody sa strany zaviazali vypracovať a uplatňovať dočasný vodohospodársky režim Dunaja. Záväzok vypracovať a uplatňovať dohodnutý režim bol podstatnou podmienkou pre uzavretie a pokračujúcu platnosť Osobitnej dohody. Dohoda s plným názvom „Dohoda medzi vládou Slovenskej republiky a vládou Maďarskej republiky o niektorých dočasných technických opatreniach a prietokoch do Dunaja a Mošonského ramena Dunaja“ (ďalej Dohoda 1995) bola schválená vládou SR uznesením z 18. apríla 1995 č. 246 a súčasne splnomocnila splnomocnenca vlády SR pre SVD G-N D. Kocingera podpísať Dohodu. Dohoda 1995 nadobudla platnosť dňom jej podpísania 19. apríla 1995.

	Podstatnými záväzkami slovenskej strany bolo okamžite po podpise Dohody 1995 prepúšťať do Mošonského ramena Dunaja 43 m3 vody za sekundu (v závislosti od technických možností) a do starého koryta Dunaja priemerne 400 m3 za sekundu odvodeného z dlhoročného priemerného prietoku Dunaja. Aktuálny ročný prietok v starom koryte Dunaja je odvodený z aktuálneho ročného prietoku v Dunaji meraného na vodočte v Devíne a diferencovaný pre vegetačné obdobie viac a v mimovegetačnom období menej prietoku.

	Súčasťou Dohody bol súhlas s vybudovaním prelievanej prehrádzky v starom koryte Dunaja v km 1843, ktorým sa v úseku medzi Dunakiliti a Čunovom zvýšila hladina v starom koryte porovnateľná s prirodzeným prietokom 1500-1600 m3 za sekundu.

	Strany sa zaviazali, že vplyv prehrádzky a dohodnutého režimu prietokov do starého koryta Dunaja a Mošonského ramena Dunaja, na prírodné prostredie dotknutých oblastí, budú spoločne monitorovať. Namerané údaje si budú vymieňať a spoločne periodicky – 1x ročne vyhodnocovať v Spoločnej výročnej správe s cieľom vzájomne si predkladať odporúčania.

	Podľa článku 6 Dohody  1995, ak sa nedohodne inak, jej platnosť mala skončiť 14 dní po vynesení Rozsudku MSD v spore o SVD G-N. Výmenou not medzi ministerstvami zahraničných vecí SR a MR bola platnosť Dohody  1995 predĺžená do doby uzavretia dohody o realizácii Rozsudku MSD. Vláda SR schválila predĺženie Dohody 1995 uznesením z 30. septembra 1997 č. 689, teda 5 dní po vynesení Rozsudku MSD (25. septembra 1997). V bode B.2 uznesenia vlády súhlasila, aby náklady na vykonávanie monitorovania boli hradené z finančných prostriedkov štátneho rozpočtu. Vykonávaním Dohody 1995 bol poverený naďalej splnomocnenec vlády SR pre SVD G-N. Vykonávanie Dohody zabezpečuje splnomocnenec vlády odbornou riešiteľskou a poradnou Konzultačnou skupinou Podzemná voda ustanovenou uznesením Predsedníctva vlády SR 27. augusta 1990 č. 32.

	Na slovenskej strane sa monitorovania zúčastňujú: Slovenský hydrometeorologický ústav, Výskumný ústav vodného hospodárstva, Slovenský vodohospodársky podnik, Lesnícky výskumný ústav Zvolen, Výskumný ústav pôdoznalectva a ochrany pôdy, Prírodovedecká fakulta Univerzity Komenského, ústavy SAV,  Vodohospodárska  výstavba, Západoslovenské 

-  2  -

vodárne a kanalizácie a Vodárne a kanalizácie Bratislava. Úzka spolupráca je s  Ministerstvom pôdohospodárstva  a Ministerstvom životného prostredia SR, ktoré koordinujú spoločnú Komisiu hraničných vôd s Maďarskou republikou.

	Podkladom pre vypracovanie Spoločnej výročnej správy v zmysle Dohody 1995 sú Národné ročné správy z monitorovania, zvlášť na slovenskej a zvlášť na maďarskej strane. Rozsah, četnosť a metodika monitorovania a spracovanie údajov je špecifikovaná v Dohode  1995 s možným upresnením podľa dohody splnomocnencov.

	Výročná národná správa je výsledkom kolektívnej práce odborníkov z menovaných organizácií a ministerstiev.

	Spoločná výročná správa je výsledkom práce slovenských a maďarských expertov. Závery a odporúčania výročnej správy prerokovávajú a odsúhlasujú poverení splnomocnenci vlád, zodpovední za monitorovanie. Za slovenskú stranu D. Kocinger, za maďarskú stranu je to od r. 1995 už tretí splnomocnenec, Gy.Erdey. Organizáciu, odbornú koordináciu, vypracovanie a digitalizovanie národnej a spoločnej správy, jej preklad do anglického jazyka a vystavenie do Internetu zabezpečuje Konzultačná skupina Podzemná voda.

	Vlastné monitorovanie na slovenskej strane prebiehalo v hydrologickom roku 2001 v rozsahu a metodike v súlade s Dohodou 1995 a odporúčaniami obsiahnutými vo výročnej správe za r. 2000.

	Splnomocnenci vlád pre monitorovanie prerokovali dňa 6. novembra 2002 Spoločnú výročnú správu za rok 2001 s nasledujúcimi záverečnými konštatovaniami:

1.	Podľa pozorovaní  na vodočetných staniciach Doborgaz a Helena je možné konštatovať, že priemerný ročný prietok prepustený do starého koryta Dunaja pod Čunovom v hydrologickom roku 2001 bol 487,33 m3s-1. Keď odpočítame množstvo nad 600 m3.s-1, prepúšťané počas meraní prietokovej kapacity koryta, dostaneme priemerný ročný prietok 436,61 m3.s-1. To znamená, že  podľa vodohospodárskeho režimu dohodnutého v Dohode  1995, bol záväzok slovenskej strany, prepúšťať priemerný ročný prietok, ktorý je funkciou priemerného ročného prietoku zaznamenanému na vodočetnej stanici Bratislava-Devín (428,60 m3.s-1 do starého koryta Dunaja), splnený. Prietok do Mošonského ramena Dunaja, berúc do úvahy technické a hydrologické okolnosti uvedené v Dohode 1995, bol 43,88 m3.s-1. Množstvo vody prepúšťané do Mošonského ramena Dunaja bolo tiež splnené.
2.	Výkyvy v kvalite vody počas roka na pozorovacích lokalitách v Dunaji zodpovedajú kolísaniu kvality vody v Bratislave, ktorá charakterizuje kvalitu vody vstupujúcej do ovplyvnenej oblasti. Hydrologický rok 2001 bol podobný predchádzajúcemu hydrologickému roku, neboli pozorované žiadne extrémne hodnoty ukazovateľov. Zdrž, ktorá sa nachádza pod Bratislavou, v závislosti na aktuálnom prietoku a rýchlosti prúdenia hrá určitú úlohu pri sedimentácii a remobilizácii nerozpustných látok. Kvalita vody v hlavných ramenách pravostrannej ramennej sústavy v dôsledku dotácie vody sleduje kvalitu vody pozorovanú v Dunaji. Kvalita vody v Mošonskom Dunaji, pozorovaná v profile Vének (zaústenie do Dunaja), je predovšetkým ovplyvnená kvalitou vody v jeho prítokoch a znečistením pochádzajúcim zo sídiel na maďarskej strane.

-  3  -

3.	Podľa hodnotenia režimu podzemnej vody pred a po realizácii dotácie vody, umožnenej technickými opatreniami a prietokmi podľa  Dohody 1995, je možné konštatovať, že táto vyvolala na maďarskom území, pre podmienky zodpovedajúce malým a stredným prietokom v Dunaji, významné zvýšenie hladín podzemnej vody. Pri porovnaní hydrologickej situácie pre podmienky veľkých prietokov je možné konštatovať, že dotácia vody v hladinách podzemných vôd významné zmeny nespôsobila. Vo všeobecnosti je možné konštatovať, že dotácia vody hrá dôležitú úlohu pri vytváraní hladín podzemných vôd v celej oblasti Szigetkőzu.
Zvýšenie hladín podzemných vôd v páse pozdĺž starého koryta Dunaja na oboch stranách by mohlo byť uspokojivo zabezpečené len zvýšením hladiny vody v Dunaji pomocou opatrení realizovaných v koryte. Takéto opatrenia zlepšia režim podzemných vôd v inundačnom území a mohli by pomôcť aj pri umelom zaplavovaní.
4.	Na základe hodnotenia dlhodobých údajov je možné konštatovať, že niektoré ukazovatele kvality podzemných vôd sa v určitých pozorovacích studniach v dôsledku dotácie vody realizovanej na maďarskej strane zmenili: zvýšenie obsahu železa v Rajke a Vámosszabadi, zvýšenie koncentrácie amónneho iónu v Rajke, Ásványráró a Győrzámolyi, pokles obsahu železa a mangánu pri Dunakiliti a Kisbodaku a pokles obsahu organických látok v oblasti Araku a Ásványráró. Tieto sú väčšinou spojené so zmenami smeru prúdenia podzemých vôd a lokálnym znečistením. Na slovenskej strane bol zistený nárast mangánu v Rusovciach a Sape, mierny nárast železa sa vyskytol v Kalinkove, klesajúci trend obsahu dusičnanov je pozorovaný v Rusovciach, v Čunove a v Dobrohošti. Tieto zmeny nie sú významné a nespôsobujú zmeny v klasifikácii vody pre pitné účely. V prípade studní používaných na zásobovanie pitnou vodou je možné konštatovať, že ukazovatele kvality vody sú vynikajúce a zloženie vody je na oboch stranách charakterizované vysokou stabilitou.
5.	Priemerné hodnoty pôdnej vlhkosti v hydrologickom roku 2001 boli v porovnaní s predchádzajúcim rokom vyššie. Pôdna vlhkosť na väčšine pozorovacích miest na maďarskej strane bola zásobovaná z hladiny podzemnej vody, zvýšenej od dotácie vody. Pôdna vlhkosť horných častí pôdnej vrstvy v dôsledku malého množstva zrážok vykazovala deficit vlhkosti, osobitne v druhej polovici vegetačného obdobia. Úroveň hladiny podzemnej vody neumožňovala zvlhčovanie plytkých pôdnych profilov v hornej a strednej časti Szigetkőzu. Avšak, vyššia hladina vody v Dunaji počas merania kapacity v marci a septembri, výrazne zvýšila hladinu podzemnej vody a umožnila aj čiastočné zvlhčovanie plytkých pôdnych profilov. Situácia bola podobná aj na slovenskej strane, ale pôdna vlhkosť počas vegetačného obdobia bola zásobovaná zvýšenou hladinou podzemnej vody počas simulácie umelej záplavy.
6.	Lesné porasty na slovenskej strane pozostávajú z vŕb a šľachtených topoľov. Ročný prírastok v roku 2001 vŕbových porastov zostal na stabilnej úrovni. Zdravotný stav vŕbových porastov v hodnotenom roku zostal dobrý. Porasty šľachtených topoľov sú v oblasti inundácie široko rozšírené. Na väčšine monitorovacích plôch dosiahli rubný vek, ale hodnoty prírastkov klesajú len pomaly a rast je uspokojivý. Výškový prírastok na väčšine z nich stále spĺňa krivky I. bonitnej triedy. Hodnoty meraní týždenných obvodových prírastkov na niektorých monitorovaných plochách potvrdzujú pozitívny vplyv umelých záplav, ako aj významný vplyv  zrážok na začiatku vegetačného obdobia. Zvýšenie hladiny vody v starom koryte Dunaja by mohlo zmierniť negatívny vplyv nedostatočných zrážok, osobitne začiatkom vegetačného obdobia.

-  4  -

Zloženie lesných porastov na maďarskej strane je podobné zloženiu na slovenskej strane. Prírastky vŕbových porastov a lesných porastov na plytkých pôdach však zaostávajú za očakávanou mierou rastu. Všeobecné zdravotné podmienky vŕb boli priemerné a v oblasti nad obcami Dunasziget a Kisbodak zdravotné podmienky vykazujú znateľné zhoršovanie. V pôde bol zistený vysoký obsah vápnika, čo môže byť zodpovedné za deštrukciu vŕb. Pôdy s takým vysokým obsahom karbonátov – nad 20 % - môžu byť využívané na pestovanie vŕb len v prípade veľmi priaznivého zásobovania vodou. V prípade chýbajúcich povodní sa stanovištia pokryté vŕbami stávajú pre ne nevhodnými. Zdravotný stav topoľových porastov vykazuje počas posledných rokov sústavné zlepšovanie. Napriek suchému a teplému augustu nebol pozorovaný predčasný opad listov, okrem niekoľkých izolovaných miest okolo Dunakiliti. Nepriaznivé vlhkostné podmienky, najmä keď sa počas vegetačného obdobia vyskytne malé množstvo zrážok, by mohli byť zlepšené zvýšením hladiny vody v starom koryte Dunaja.
7.	Na niektorých monitorovacích plochách v ramenných sústavách, ktoré sú pod silným drenážnym vplyvom Dunaja a dotácia vody nie je dostatočná, mohli byť vo fytocenologických spoločenstvách v posledných rokoch pozorované znaky zmien. Navyše, niektoré plochy sú silne ovplyvnené antropogénnym vplyvom (vyťaženie  lesa). Vo všeobecnosti počas pozorovaného obdobia zostali dominantnými rovnaké druhy. Menia sa len hodnoty dominancie. Vysúšanie bolo na niekoľkých miestach, kde je zavedené dotácia vody dostatočná, zastavené. Avšak na niektorých monitorovacích lokalitách bol pozorovaný väčší počet druhov charakteristických pre suchšie biotopy. V krovinnej a stromovej etáži neboli v ostatných rokoch pozorované žiadne významné zmeny. Znaky prestavby boli zistené na miestach, ktoré sú ovplyvnené drenážnym efektom hlavného koryta; hygrofilné druhy sú nahradzované druhmi tolerantnejšími k suchším podmienkam. Berúc do úvahy suchozemské mäkkýše je možné konštatovať, že na väčšine monitorovacích lokalít sa vracajú pôvodné hygrofilné druhy. Zmeny vo vodnej faune odrážajú zmeny  v ramennej sústave. Vo všeobecnosti je možné konštatovať, že pozdĺž dotácie vody rastie počet druhov; vzrástol počet reofilných druhov. Druhové zloženie sa stabilizovalo. Spoločenstvá vodných makrofytov sú ovplyvňované stúpajúcim množstvom vody a rýchlosťou prúdenia v ramene. V tomto prípade ,vo všeobecnosti druhová diverzita a abundancia poklesla. Na druhej strane dotácia vody na niekoľkých miestach zabezpečila šírenie sa pôvodných druhov. Znovuobjavenie sa niektorých reofilných druhov v ichtyofaune odráža čiastočné opätovné prepojenie pravostrannej ramennej sústavy s hlavným korytom. Charakteristiky spoločenstva rýb na monitorovacích plochách dotovaných vodou sa mierne zmenili. Druhové bohatstvo v území chránenom proti povodniam a v hlavnom koryte rieky bolo počas ostatných rokov stabilné.

Splnomocnenci prijali nasledujúce opatrenia:

1.   Odborníci  oboch  strán  vykonajú  terénnu  dokumentáciu pozorovacích bodov na hladinu
      povrchových vôd, ktoré sa nachádzajú v inundačnej oblasti a ktoré budú zaradené do vzájomnej výmeny údajov.
2.	Maďarská strana v hydrologickom roku 2002 poskytne, v rámci spoločného monitoringu, údaje z troch nových existujúcich vzorkovacích lokalít na kvalitu povrchovej vody. Vzorkovacie lokality sa nachádzajú v starom koryte Dunaja pri Dunakiliti – rkm 1843,1 a 1842,9 (nad a pod dnovou prehrádzkou) a pri Dunaremete – rkm 1825.
-  5  -

3.	Odborníci oboch strán preskúmajú rozdiely v údajoch kvality povrchových vôd a pripravia návrhy na ich elimináciu.
4.	Počínajúc hydrologickým rokom 2002 bude hodnotenie kvality podzemných vôd pozorovaných slovenskou stranou uskutočňované v súlade s novou vyhláškou pre pitnú vodu č. 29/2002.
5.	Odborníci oboch strán v rámci monitoringu lesa pripravia zoznam monitorovacích plôch pre účely spoločného monitoringu. V rámci monitoringu zdravotného stavu lesa bude ďalej rozvíjaná metodika hodnotenia leteckých snímkov.
6.	V rámci monitoringu bioty budú odborníci pokračovať v dlhodobom  hodnotení fytocenológie. V prípade ostatných dohodnutých biologických skupín bude ďalej rozvíjaná spoločne dohodnutá metodika pre dlhodobé hodnotenie. 

	Zápisnica z prerokovania a prijatia spoločnej výročnej správy za rok 2001 je v prílohe tejto Informácie.

     Národné správy za r. 2001 a Spoločná výročná správa za r. 2001 spolu s dokumentáciou a prílohami je vystavená na stránke www.gabcikovo.gov.sk.